SKRIFTLIG FORESPØRGSEL E-1866/00

af Laura González Álvarez (GUE/NGL) til Kommissionen

(9. juni 2000)

Om: Lossepladsen i Garraf (Barcelona)

Lossepladsen i Garraf i Gavà i Begues kommune (Barcelona), som blev indviet i 1972, modtager store mængder husholdningsaffald. For øjeblikket rummer pladsen over 20 mio. affald.

Lossepladsen befinder sig i et område bestående af porøse kalkbjerge, og der blev ikke ved anlægget gjort noget forsøg på en tætning. Resultatet er, at perkolat igennem 28 år har forurenet grundvandet og er nået ud til havet og grundvandet i Llobregats delta, et område som er erklæret for et naturområde af særlig interesse. Lossepladsen befinder sig i naturparken, som med dekret af 18. februar 1987, vedtaget af Cataloniens provinsstyre, kom til at indgå i den særlige plan for beskyttelse af miljø og landskab i området af særlig interesse, Garraf. Ifølge artikel 28 i planen, som var i kraft indtil sidste år, skulle deponeringen af organiske stoffer ophøre senest den 31. december 1999.

Den 6. april 2000 vedtoges den toårige ændring af programmet for forvaltning af husholdningsaffald, ifølge hvilken lossepladsen i Garraf skal anvendes indtil den 31. december 2006.

Både ved ændringen af programmet for forvaltning af husholdningsaffald og i den særlige plan for beskyttelse af miljø og landskab i området af særlig interesse, Garraf, har man set bort fra Rådets direktiv om deponering af affald, som skal være gennemført i national ret senest den 31. juli 2001 (artikel 18). Det betyder, at lossepladsen i Garraf ikke opfylder betingelserne for fortsat anvendelse og derfor bør lukkes (se nr. 1, 2 og 3 i bilag I).

Desuden er lossepladsen i Garraf ulovlig, idet der er tale om et anlæg af industriel karakter, som er placeret i et område, der i den gældende regionsplan betegnes som et skovområde. Hertil kommer, at der ikke fra Gavà kommune er givet tilladelse til at drive lossepladsen.

Artikel 1, stk. 3 og 4 i direktiv 91/156/EØF af 18. marts 1991(1) om affald er ikke overholdt. Heller ikke direktiv 97/11/EF er overholdt.

Hvad har Kommissionen til hensigt at gøre for at sikre, at de nævnte EF-direktiver overholdes?

(1) EFT L 78 af 26.3.1991.

Svar afgivet på Kommissionens vegne af Margot Wallström

(31. juli 2000)

Kommissionen kender intet til de forhold, det ærede medlem har forelagt.

Affaldshåndtering er underkastet reglerne i Rådets direktiv 75/442/EØF(1) af 15. juli 1975 om affald som ændret ved Rådets direktiv 91/156/EØF(2) af 18. marts 1991. I henhold til dettes artikel 4 træffer medlemsstaterne de nødvendige foranstaltninger for at sikre, at affaldet nyttiggøres eller bortskaffes, uden at menneskets sundhed bringes i fare, og uden at der anvendes fremgangsmåder eller metoder, som vil kunne skade miljøet, navnlig må der ikke skabes risiko for hverken vand, luft eller jord, eller for fauna og flora, forårsages gener ved støj eller lugt, eller påføres landskaber eller områder af særlig interesse skade. I henhold til artikel 9 i Rådets direktiv 75/442/EØF skal ethvert anlæg eller enhver virksomhed, som varetager bortskaffelse af affald, indhente tilladelse hertil.

Hvad angår en eventuel overtrædelse af Rådets direktiv 1999/31/EF(3) af 26. april 1999 om deponering af affald, skal der mindes om, at dette direktiv endnu ikke forpligter medlemsstaterne i og med, at fristen for dets omsætning til national lovgivning ifølge artikel 18 først udløber den 16. juli 2001.

For så vidt angår Rådets direktiv 97/11/EF(4) af 3. marts 1997 om ændring af Rådets direktiv 85/337/EØF om vurdering af visse offentlige og private projekters indvirkning på miljøet, skal det bemærkes, at det i artikel 3, stk. 2, i direktiv 97/11/EF hedder at: hvis en ansøgning er blevet forelagt inden den 14. juli 1999, gælder bestemmelserne i direktiv 85/337/EØF som affattet inden ændringen heraf.

Hvorom alting er, vil Kommissionen i sin egenskab af traktatens vogter træffe de nødvendige forholdsregler til at sikre, at fællesskabslovgivningen overholdes i det foreliggende tilfælde.

(1) EFT L 194 af 25.7.1975.

(2) EFT L 78 af 26.3.1991.

(3) EFT L 182 af 16.7.1999.

(4) EFT L 73 af 14.3.1997.